钦定古今图书集成/明伦汇编/官常典/第618卷 > 沈大楠
## 钦定古今图书集成/明伦汇编/官常典/第618卷 > 沈大楠

按《苏州府志》：“大楠，字景明，昆山人。父涛嗣从父浈，性
至孝，折节读书。嘉靖癸末进士，除东明令，县介三省，
为逋逃薮。大楠布法令，明教化，葺学宫，表冉子墓。邑
中豪强隐匿田粮，大楠履亩平其赋。升南刑部主事，
用法平允，调南吏部主选。时方人察，大楠白尚书刘
公，释诬罔者三十馀人。乙未，补延平守。明正学，以罗”
从彦、李侗从祀。孔庙黯澹滩多厉石，破舟溺人。大楠
募役凿之，民利涉焉。以界接漳、泉，多寇，特倡建大田
县。时监司估值二百金，大楠披荆辟草，费减三之二。
先是，大楠祖宪副公讷曾建寿宁县，有《怀勋》《报德》二
碑。民又勒石两府界书曰《祖孙功德碑》。戊戌，以才调
福州，出系囚，省邮传，罢通海市。大豪无所牟利，乃以
触权贵，遂调官，需次铨曹。以本生母许卒，例应降服，
谢病归，服三年丧。癸卯，补惠州府。适子绍庆发解顺
天，弃官归，筑“留馀草堂”，环植花竹，吟咏其中。年六十
六卒。